ការសម្ភាសន៍របស់អ៊ុំប្រុសប៊ិន សូត

ក៖ អ្នកសម្ភាសន៍ឈ្មោះ ហេង សុវណ្ណនរិន្ទ ខ៖ អ្នកត្រូវគេសម្ភាសន៍ឈ្មោះប៊ិន សូត

***ពត៌មានសង្ខេបរបស់អ៊ុំប្រុសប៊ិន សូត***

*សព្វថ្ងៃនេះអ៊ុំប្រុសប៊ិន សូតមានអាយុ៦៥ឆ្នំា គាត់កើតនៅនៅថ្ងៃទី៤ ខែ៥ ឆ្នាំ១៩៥៥ នៅក្នុងខេត្តពោធិសាត់។ គាត់មានបងប្អូន៣នាក់ ហើយគាត់ជាកូនទី២ ប៉ុន្តែបងប្រុសរបស់គាត់បានស្លាប់តាំងតែពីគាត់មកម្ល៉េះ ចឹងហើយបានជាគាត់ចាតុទុកថាគាត់ជាកូនច្បងតែម្តងទៅ។ កាលពីសម័យប៉ុល ពតគាត់បានបាត់បង់ឪពុកជាទីស្រលាញ់ដោយសារតែខ្វះចំណីអាហារ។*

ក៖ បាទជាដំបូងខ្ញុំសូមថ្លែងអំណរគុណដល់អ៊ុំដែលបានឲ្យខ្ញុំសម្ភាសន៍ពីប្រវិត្តរបស់  
អ៊ុំ ហើយការសម្ភាសន៍ណឹងត្រូវបានរៀបចំដោយសាកលវិទ្យាល័យមួយដែលមានឈ្មោះថាព្រីហាំយ៉ង់ដែលនៅឯសហរដ្ឋអាមេរិក។ បាទ គោលបំណងរបស់សាកល  
វិទ្យាល័យគឺចង់សម្ភាសន៍ប្រវិត្តប្រជាជនខ្មែរ ដើម្បីរក្សារទុកប្រវិត្តប្រជាជនខ្មែរដើម្បីឲ្យ  
កូនចៅជំនាន់ក្រោយរបស់អ៊ុំអាចស្គាល់ពីប្រវិត្តរបស់ជីដូនជីតាហើយរៀនអំពីប្រវិត្តរបស់ពួកគាត់ណាអ៊ុំ បាទហើយចឹងនៅពេលដែលខ្ញុំសម្ភាសន៍អ៊ុំចប់ ខ្ញុំនឹងដាក់ការសម្ភាសន៏របស់អ៊ុំណឹងនៅក្នុងវេបសាយរបស់សាលាដែលមានឈ្មោះថា [www.cambodianoralhistory.byu.edu](http://www.cambodianoralhistory.byu.edu) ណាអ៊ុំ ចឹងតើអ៊ុំយល់ព្រមឲ្យខ្ញុំដាក់  
សម្ភាសន៍របស់អ៊ុំចូលទៅក្នុងវេបសាយរបស់សាលាទេអ៊ុំ?  
ខ៖ បាទយល់ព្រមដើម្បីឲ្យកូនក្មេងសារក្រោយគេបានដឹងខ្លះ។

ក៖ បាទសម្រាប់ថ្ងៃខែដែលខ្ញុំសម្ភាសន៍អ៊ុំនេះគឺ នៅថ្ងៃទី១០ ខែមករា ឆ្នាំ២០២១ ហើយការសម្ភាសន៍នេះត្រូវបានធ្វើឡើងនៅភូមិភ្នំក្រោម ឃុំចុងឃ្នៀស ក្រុងសៀមរាប ខេត្តសៀមរាបណាអ៊ុំណា ហើយខ្ញុំជាអ្នកសម្ភាសន៍ឈ្មោះ ហេង សុវណ្ណនរិន្ទ   
អញ្ចឹងខ្ញុំចង់សួរថាតើអ៊ុំមានឈ្មោះពេញឈ្មោះអ្វីដែរអ៊ុំ?

ខ៖ ខ្ញុំឈ្មោះកំណើតឈ្មោះសិុន វ៉ាន់េសន ដល់មកធ្វើទាហានដាក់ឈ្មោះប៊ិន សូត។

ក៖ បាទ ចុះអ៊ុំមានឈ្មោះហៅក្រៅទេ?

ខ៖ ឈ្មោះសេនណឹងឯង។

ក៖ បាទអ៊ុំ ចុះមកដល់ឆ្នាំណឹងអ៊ុំមានអាយុប៉ុន្មានហើយអ៊ុំ?

ខ៖ ខ្ញុំ៦៥ឆ្នាំហើយ។

ក៖ ចឹងអ៊ុំចាំថ្ងៃខែឆ្នាំកំណើតអ៊ុំបានទេអ៊ុំ?

ខ៖ បាន។

ក៖ ថ្ងៃណាខែណាឆ្នាំណាដែរអ៊ុំ?

ខ៖ ខ្ញុំកើតនៅថ្ងៃទី៤ ខែ៥ ឆ្នាំ១៩៥៥។

ក៖ ចុះឆ្នាំវិញអ៊ុំកើតនៅឆ្នាំណាដែរអ៊ុំ?

ខ៖ ខែខ្មែរខ្ញុំកើតនៅឆ្នាំវក ថ្ងៃពុធ ខែកត្តិក។

ក៖ បាទអ៊ុំ ហើយអ៊ុំមានបងប្អូនចំនួប៉ុន្មាននាក់ដែរអ៊ុំ?

ខ៖ ២នាក់។

ក៖ ហើយអ៊ុំជាកូនបងមែនអ៊ុំ?

ខ៖ ខ្ញុំកូនទី២បងខ្ញុំកើតមកប៉ុន្តែខ្ញុំមិនបានដឹងទេប៉ុន្តែម្តាយខ្ញុំប្រាប់ថាមានបងមួយបុ៉ុន្តែខ្ញុំថាខ្ញុំជាបងគេទៅចុះ។

ក៖ ចុះប្អូនរបស់អ៊ុំមានឈ្មោះអ្វីដែរអ៊ុំ ប្អូនពៅ?

ខ៖ ឈ្មោះសិុន ពៅ។

ក៖ បាទ ចឹងអ៊ុំអាចប្រាប់បន្តិចបានទេថាកាលពីនៅក្មេងអ៊ុំបានរៀដល់ថ្នាក់ណាហើយ មូលហេតុអីបានអ៊ុំទៅធ្វើទាហានកាលណឹង?

ខ៖ ដែលខ្ញុំកើតនៅឆ្នាំ១៩៥៥ ដល់មកឆ្នាំ១៩៦៦ខ្ញុំចូលរៀន ខ្ញុំចូលរៀននៅសាលា  
បំណក់ ឃុំឈើតុំ ស្រុកក្រគរ ខេត្តពោធិសាត់ ខ្ញុំបានរៀនដល់ថ្នាក់ទី៨ ដល់ពេលពិបាកក្នុងការរៀនពេក ខ្មែរក្រហមវាឡោមព័ន្ទជិតទៅក៏វាផ្លោងដាក់រាល់ថ្ងៃមានរបួសមានងាប់មានអីទៅក៏ យូរៗទៅក៏រៀនមិនកើតដល់ឆ្នាំ៧៣ ឆ្នាំ៧៣ក្នុងរយៈពេលប្រហែលជាខែ៧ ខែ៨នេះ ខ្ញុំរៀនមិនកើតក៏ខ្ញុំសុំឪពុកខ្ញុំធ្វើទាហានដែរ ដល់ធ្វើទាហាននៅនិងបំណក់នោះ ធ្វើបាន ប្រហែលអត់ដល់មួយឆ្នាំទេព្រោះខ្មែរក្រហមវាព័ន្ទជាប់ជាង៨ខែដែរ ព័ន្ទជាប់គ្រាន់ ខ្មែរក្រហមព័ន្ទជាប់៨ខែ ត្រីសាច់មិនដែលមានហូបទេហូបតែសាច់គោ ហើយនិងសាច់កំប៉ុងអាមេរិកកាំងទម្លាក់ឲ្យតែប៉ុណ្ណោះឯង ក៏ឈប់រៀនចូលធ្វើទាហាន ចូលធ្វើទាហាននៅក្នុងឆ្នាំ៧៣ ខែ៩ ខែ១០ ទាហានពីពោធិសាត់ទៅជួយរំដោះទាហានដែលនៅបំណក់នោះឲ្យចេញពីខ្មែរក្រហមឲ្យមកនៅនិងស្រុកក្រគរ ខេត្តពោធិសាត់នេះ ក្រោយមកខ្ញុំទៅនៅនិងវត្តត្បែងនៅនិងដែលព្រលាយន្តហោះ វាល  
សម្តេចយួស គេហៅថាវាលសម្តេចយួសនៅនោះ ដល់នេះទៅប៉ាខ្ញុំគាត់ដកទៅនៅសាលាក្រៅទៅនៅបរប៉ៃលិនសាលាក្រៅ ខ្ញុំក៏ទៅតាមគាត់ទៅ ហើយខ្ញុំនៅនោះខ្ញុំចូលលេងខាងតន្រ្តីអកកេសនិងគេ ខ្ញុំអ្នកច្រៀង។

ក៖ អ៊ុំជាអ្នកចម្រៀង?

ខ៖ បាទ ហើយដល់ទៅច្រៀង ទៅច្រៀងទៅរាំលេងសប្បាយនិងគេនៅតាមនៅប៉ាហីក្រោម ប៉ាហីលើ នៅតាមសួនកុមារនៅបរប៉ៃលិន វាមានអ្នកគប់គ្រាប់បែក វាគប់គ្រាប់បែកកណ្តាលវង់រាំវង់ច្រើនណឹងវាមានរបួសមានងាប់ពេកទៅក៏ម្តាយខ្ញុំគាត់ ភ័យពេកគាត់ថាឈប់ច្រៀងឈប់រាំនិងគេទៅកូនមកនៅផ្ទះមក ក្រោយឡើងប៉ាខ្ញុំគាត់ដកមកនៅភ្នំម៉ាល័យយើង ភ្នំ៉ម៉ាល័យអូរកៃដននេះ គេហៅបក់ហឺន អូរកៃដន គាត់មកនៅនិងជាមួយតាឥន្ទ តាំ ចូលឆ្នាំ៧៤ ប្រហែលជាខែ៤ ខែ៥ហើយគាត់មកនៅនោះ គេខ្មែរសេរី ផ្លូវខ្មែរសេរីកាលនោះ គាត់ធ្វើផ្លូវកាលនោះ ធ្វើផ្លូវពីអូរកៃដនណឹងចេញទៅចូលថៃនោះទៅកាត់ព្រៃឬស្សីសុទ្ធសាធ ធ្វើសម្រាប់រត់ តាឥន្ទតាំធ្វើសម្រាប់រត់ ដល់ខ្ញុំមកនៅកន្លែងនោះរហូតមកដល់ឆ្នាំ៧៥ ខែ៤ ប៉ុល ពតវាយដាច់ ដល់ប៉ុល ពតវាយដាច់គេជិះឡានឆ្វែល ជិះតាមឆ្វែលទៅអូរជ្រៅ មកតាមបក់ហឺនមកតាមភ្នំម៉ាល័យនេះ គេប្រកាសថាឲ្យចេញផុតពីថ្នល់ជាតិឲ្យលឿនបំផុត ប្រយ័ត្នអាមេរិកកាំងមកទម្លាក់គ្រាប់បែកងាប់អស់ បើមិនថយទេអាមេរិកកាំងមកទម្លាក់បែកងាប់អស់ឥឡូវហើយ ទៅឆាប់ថយចេញឲ្យអស់ក៏ប្រជាជនខ្លាច មុនដំបូងនោះឡកឆៃយ៉ាំល្អណាស់សប្បាយណាស់បានស្រុកយើងសានត្រានហើយ ក្រោយមកគេជិះឡានប្រកាសថាចឹងថាឆាប់ចេញពីភូមិដ្ឋានឲ្យអស់ ប្រយ័ត្នអាមេរកិកាំងមកទម្លាក់គ្រាប់បែកងាប់អស់ ហើយប្រជាជនទៅមានអី ថាទៅតែ៧ថ្ងៃទេ ៧ថ្ងៃ១០ថ្ងៃយ៉ាងយូរ ទៅអ្នកខ្លះក៏គេដាក់តែលុយកាក់ទៅសម័យនោះណាអាអូន ដាក់តែលុយកាក់ទៅហើយនិង អង្ករអីតិចតួចទៅសំខាន់រឿងលុយ  
ណឹងឯង អ្នកខ្លះច្រកការ៉ុង អ្នកខ្លះច្រកប៉ាវ រែកលុយទៅដើម្បីទិញម្ហូបបាយទឹកដល់ថា គេឲ្យចេញមកអ្នកណាមិនចេញក៏ត្រូវតែចេញដែរ និយាយថាពីតាមថ្នល់ជាតិតាំងពីកូប និមិត្តយើងនេះ កូប និមិត្តយើង កូនដំរីនេះចេញពីអូរជ្រៅមក អាអ្នកអូរជ្រៅរត់ទៅថៃវាបាញ់ងាប់ហាលដូច ដូចអាចម៍ក្របីនៅតាមវាលស្រែចឹង វាចាប់មីគីយ៉ឺ៣០ ពីលើដំបូលឡាន CMC ដាក់មេក្រូមួយស្រែកថយ ថយមកវិញកុំចូលដីសៀមកុំចូលដីសៀម និយាយពីវាបាញ់ អូ!! ថាងាប់ ងាប់រកស្អីប្រៀបគ្មានទេ ងាប់នោះងាប់មែន អាណារត់រួចក៏រួចទៅ អាណាងាប់ក៏ងាប់ទៅ ខ្ញុំក៏បងជិះម៉ូតូបកពីអូរជ្រៅមកវិញពីក្បាលស្ពានមកវិញ បកមកនៅនេះមកជួយម្តាយខ្ញុំខ្ញុំថាម៉ាក់អើយឆ្លងថៃអត់បានទេ យើងទៅស្រុក ស្រុកយើងប៉ុណ្ណេះហើយយើងទៅស្រុកទៅ ចាំមើលតែគេជ្រួលច្របល់តែមួយភ្លែតនិងទេ តែតិចទៀតគេឈប់ជ្រួលច្របល់ហើយ ខ្ញុំមកដល់ផ្ទះខ្ញុំឃើញប៉ាខ្ញុំចេញពីតាឥន្ទតាំមក រត់កាត់ពីព្រៃឬស្សីមក មកដល់យកកាំភ្លើងយកកាំភ្លើងលាក់ក្នុងអាស្បូវដែលគេក្រងសម្រាប់លក់តាមថ្នល់ គាត់ដោះខោដោះអាវបានក៏ស្លៀកពាក់ធម្មតាទៅក៏ រែក  
ឥវ៉ាន់តិចតួចមានអី មាន់ចាប់បាន១ ២ក៏យកទៅអង្ករមាន៤ ៥គីឡូ ៤ ១០គីឡូក៏ដាក់ រែកកន្លះការ៉ុងទៅក៏ចែកកូនតិចៗទៅក៏រែក រែកចេញមកគេថាបងប្អូនចង់ទៅនៅត្រង់ណានៅចុះតែកុំនៅជិតថ្នល់ជាតិហើយកុំនៅនិងទីក្រុង ប្រយ័ត្នអាមេរិកកាំងវាទម្លាក់គ្រាប់ងាប់អស់ ចេះតែទៅអ្នកខ្លះមិនទៅក៏វាត្រូវតែឲ្យទៅ និយាយពីអ្នកខ្លះអូនអើយដែលឪពុកចាស់ណាដើរមិនរួចសែង សែងមកមកដល់អណ្តូងអារញ្ញយើងនេះអ្នកខ្លះងាប់ទៅក៏ដុតទៅអ្នកខ្លះក៏កប់ទៅ ជ្រូកគោអីដែលគ្នាដឹកគ្នាជញ្ជូនមកនោះក៏វាយ កាប់ចែកគ្នាស៊ីអស់ទៅរួុចតែពីណឹងទៅ ដូចអ្នកចិញ្ចឹមទាចិញ្ចឹមអីទាគ្នាទាំងហ្វូងទាំងពាន់ ទាំងម៉ឺនទាចេះ គេថាមិនបាច់យកទៅទេយកតែខ្លួនទៅឲ្យលឿនឡើងទៅប្រយ័តអាមេ  
រិកកាំងមកទម្លាក់គ្រាប់ អូ គិតទៅវាធ្វើអស្ចារ្យណាស់ ដល់ចេះតែដើរៗ គិតថាខ្ញុំដើរពី ដើរពីបក់ហឺន ភ្នំម៉ាល័យមកដល់ខេត្តពោធិសាត់ ដើរទាំងយប់ដើរទាំងថ្ងៃខែភ្លឺពេលណាដើរពេលនោះ ខែងងឹតពេលណាសម្រាកពេលនោះ១ខែ ៤ថ្ងៃ ១ខែ ៤ថ្ងៃហើយមនុស្ស ហើយដល់មកវាសើុបសួរមានទាហាន មាននាយទាហាន ពលទាហានអីមកទេ អង្គការយើងឲ្យទាហាន និងពលទាហាននោះទៅគេជួយជាសម្ភារៈគ្រឿងរកស៊ីដូចជា ស្អីៗគេថាគេចែក គេថាគេចែក ដល់ថាអ្នកខ្លះដែលល្ងង់ ខ្ញុំទាហាននិងគេដែរប៉ុនខ្ញុំមកចេះចុះទៅ អរចេញមកទៅអង្គការជួបអង្គការជួយផ្តល់ផ្គង់ផ្គត់ចេះចុះ តាមការពិតគេយកទៅវាយចោល។

ក៖ ចាញ់បោកគេ។

ខ៖ បាទ ការពិតគឺវាយកទៅវាយចោល ហើយខ្ញុំមកដល់ដើរទាំងយប់ទាំងថ្ងៃមកដល់និងភូមិស្រុកខ្ទុំ ខេត្តពោធិសាត់ គេឲ្យគេអត់ឲ្យទៅណាទេគេថាទៅណាក៏មិនឲ្យទៅដែរឲ្យនៅនេះហើយ ប៉ុន្មាន៣០គ្រួសារនៅ ហើយធ្វើផ្ទះទៅកាប់ឈើធ្វើផ្ទះមួយចេះទៅ ហើយនៅទៅហើយអង្ករអីមិនបាច់ខ្វល់ទេ ល្ងាចឡើងឲ្យទៅបើកនៅកន្លែងពួកមេភូមិគេ ក៏បើកទៅខ្ញុំ ប្អូនខ្ញុំម៉ែឪខ្ញុំ៤នាក់ មួយថ្ងៃបាន២កំប៉ុងអង្ករមុនដំបូងលើកទី១ អាណឹងវគ្គមុនបាន២កំប៉ុងអង្ករ ឲ្យព្រឹកកន្លះកំប៉ុង ល្ងាច ព្រឹក១កំប៉ុង ល្ងាច១កំប៉ុងគ្នា៤នាក់ ដល់តែយូរ យូរៗទៅលោកអើយនិយាយឡើងវាចុកចាប់ណាស់ គេដកខ្ញុំនេះអាយុ២០ គេដកខ្ញុំនេះទៅចល័តនៅដំណាក់ឈើក្រំ មានតាំងពីលោកសង្ឃមានតាំងពីស្អីគ្រប់បែបសព្វនៅដំណាក់ឈើក្រំណឹងទៅធ្វើទំនប់ដំណាក់ឈើក្រំ នៅដល់ឆ្នាំ៧៦គេដកខ្ញុំពីដំណាក់ឈើក្រំមកវិញដកទាំងអស់ទាំងកងចល័តរាប់រយៈ រាប់ពាន់ ដកមកគេយកមកដល់គេហៅថាឃុំបាក់ជញ្ជៀន គេដាំបាយប្រហែលជា៤ ១០ ២០ ៣០ ខ្ទះ ហើយយើងក្នុងសាក់ការដូមានចានមួយស្លាបព្រារមួយរៀងខ្លួនៗស្រេចអត់មានថាទៅយកពីណាពីណីទេ អូនឯងដឹងម៉េចអត់មកដល់ករដែលវាស្រេកឃ្លាន មនុស្សវាស្រកឃ្លាន ក៏ដួសបាយយកមកហូបហើយឆ្អែតហើយនៅតែដួសថែមមួយចានមកទៀតហូប ព្រឹកឡើងប្រហែលជាក្រោម១០០នាក់តិចតួច គ្រាន់តែដេកងាប់និងហល់បាយ ដេកងាប់និងហល់បាយដែលវាអត់ឃ្លានខ្លាំងនោះ នៅតែដំណាក់ឈើក្រំស៊ីតែបបរលាយត្រពាំង សម្លរក៏ត្រពាំង អាបបរណឹងក៏លាយត្រពាំងដែរ ហើយធ្វើការទាំងយប់ទាំងថ្ងៃ ហើយយប់ឡើងវាដើរស្តាប់យើងថារោងគេធ្វើរោងឲ្យយើងដេកមួយខ្សែៗ អ្នកណាតែការងារនេះអញ្ចេះ អង្គការនេះអញ្ចេះព្រលឹមឡើដឹងតែ មិត្តឯងមិនបាច់ទៅធ្វើការទេមិត្តឯងទៅដាំដំឡូងត្រង់ណេះ ទៅចំការត្រង់ណោះទៅដឹងតែហើយហើយ អត់មានវិលវិញទេ ដល់មកឆ្នាំ៧៦ខែប៉ុន្តែទេប្រហែលជាខែ៣ ខែ៤ គេដកពីដំណាកឈើក្រំមកវិញ គេដកកងចល័តមើលទៅទប់មិនជាប់ ទប់សឹងតែមិនជាប់កដកពីដំណាក់ឈើក្រំមកគេមករាយតាមស្រុក តាមភូមិ អរមិត្តណានៅភូមិណាទៅភូមិនោះ មិត្តណានៅឃុំណាទៅឃុំនោះ ដល់ទៅទៅគេចាត់ចែងរឿងផ្សេងមួយទៀត កងចល័តក្នុងភូមិដែលមកពីដំណាក់ឈើក្រំឲ្យមកជួបជុំគ្នាស្អែកឡើងមិត្តឯងអត់មានទៅឯណាទៀតទេគឺមកជុំគ្នាកន្លែងនេះនៅនិងវត្តសាស គេហៅភូមិវត្តតាសាសខ្ញុំនៅនៅនោះឯង ដល់គេកំណត់ឲ្យនៅនោះបាន៣ថ្ងៃអូ!ស្រួលណាស់ដេក អត់ធ្វើការ៣ថ្ងៃស្រួលអស្ចារ្យ ប៉ុន្តែគេឲ្យប្រជុំមួយព្រឹកថ្ងៃត្រង់ មួយព្រឹកថ្ងៃត្រង់មកស្តាប់គេនិយាយពីរឿងអង្គការអញ្ចេះអង្គរចញ្ចុះ ធ្វើចេះរីកចេះចុះ គេលើកឡើងពីរឿងយើងស៊ីបបរនេះយ៉ាងម៉េចខឹងនិងអង្គការអត់អីអត់ ហើយអ្នកណាម្នាក់ដែលហ៊ានថាខឹងថាអត់ខឹងទេអានេះ រត់តារបបរបស់អង្គការកំណត់ អង្គការកំណត់ប៉ុណ្ណាហូបប៉ុណ្ណោះ អង្គការឲ្យធ្វើអីធ្វើនោះ រួចក្រោយពីណឹងមកគេរៀបកងចល័តភូមិ កងចល័តឃុំ កងចល័តស្រុក អូ!ខ្ញុំនេះនៅកងចល័ត មុខដំបូងខ្ញុំនៅកងចល័តភូមិ ដល់ខ្ញុំធ្វើកងចល័តភូមិលក់ប្រឡាយតាំងពីជ្រៃរុន្ធរហូតដល់ស្វាយដូនកែវ ប្រឡាន១២ខ្សែ អាប្រឡាយ៧មករាគេចាប់ពីដំណាក់អំពិលទៅបាត់ដំបងប្រឡាយនោះ ហើយពួកខ្ញុំនេះកងចល័តទៅលើកអាប្រឡាយតូចៗ អាទទឹង៥ម៉ែត្រ បាតក្រោម៣ម៉ែត្រ ទៅលើកអានោះបាន១៣ខ្សែរួចខ្ញុំមកដល់ស្វាយដូនកែវខ្ញុំឈឺ ឈឺឡើងឈឺឡើងពួកអាណតិគេតំបន់ចាស់គេអាណិតឲ្យមិត្តសេនទៅជាមួយផងទៅ គេដកមកភូមិអ្នកណាយ៉ាប់ៗគេដកមកភូមិខ្លះគេទុកឲ្យទៅអ្នកដែលមានកម្លាំងគេឲ្យទៅភូមិភាគទៀត ចល័តភូមិភាគទៀត ចល័តតំបន់ចល័តភូមិភាគគេ ដល់ខ្ញុំទ្រុឌទ្រោមពេកទៅគេឲ្យមកភូមិ ក៏ឲ្យមកភូមិនេះក៏យ៉ាប់ជាងអានៅឯណោះទៀត អូ! យ៉ាប់ណាស់លោកអើយមកដលភូមិនេះគេថាយកទៅថែបំប៉ន ថែបំប៉នស្អីទៅធ្វើការមកវិញបបរ៣វែក រាវករឃ្លូកបើថ្ងៃណាដែល ដូចថាយើងអស់ខ្លាំងយើងហត់ខ្លាំងយើងទៅមិនរួចទៀតណា ថ្ងៃនោះមានតែ១វែកកន្លះអីទេដែលយើងមិនបានធ្វើការ បានតែមួយវែកកន្លះទេ ហើយបើស្អែកឡើងមិនទៅទៀត យើងដឹងថាបើអត់ទៅទៀតឃ្លានងាប់ហើយ ចឹងចេះតែប្តូរទៅអូសដៃអូសជើងទៅនិងគេទៅ ដល់នេះទៅខ្ញុំមកនៅនិងដូចថាដល់ជិតខែច្រូតហើយចេះដូចថាវាមានបាយអីហូបល្មមៗដែលមានកម្លាំង ខ្ញុំវាឲ្យមករែកដីនៅដំណាកអំពិល មករែកដីធ្វើទំនប់នៅដំណាក់អំពិលធ្វើអាត្រចៀកទំនប់ ទំនប់ណឹងគេទុក ទំនប់ប្រវិត្តសាស្ត្រដល់សព្វថ្ងៃ ដល់ទៅរែកដីនៅនោះបានប្រហែលជា៣ខែ មិនដឹងជារឿងអីគេថាខ្ញុំនេះឪស័ក្តិ៥ គេថាគេយកពួកខ្ញុំនេះប្រមាណ១១នាក់ យកឲ្យមកនៅសំរោងគេយកទៅវាយណាប៉ុន្តែ ដល់ពេលគេកំពុងតែពួកខ្ញុំទៅវាយចោលនេះវាគាប់ជួននិងអ្នកស្វាយរៀងអ្នកនរតី បូពា៌ ដែលគេបញ្ជូនមកនោះ បញ្ជូនមកគេវាយពួកណឹងចោលសិន គេវាយពួកណឹងចោលសិនទៅ ពួកខ្ញុំដែលនៅនិងខេត្តពោធិសាត់នេះក៏ត្រូវផ្អាកសិនគេទុកវាយក្រោយ ហើយដល់នេះទៅក៏ខ្ញុំចេះតែធ្វើការនិងគេទៅ ឈ្មោះមកជាមួយខ្ញុំ១១នាក់ស្រី៧ ប្រុស៤ ងាប់តែម្នាក់ទេ ងាប់ឈ្មោះមិត្តតូច មិត្តតូច គ្នាអត់ចេះស្ទូង គ្នាចេះដែរតែស្ទូងយឺត មនុស្សដូចថាវាអត់ប្រាជ្ញាផង គេថាអរមិត្តឯងមិនបាច់ស្ទូងទេ ទៅទៅជួយមើលក្មេងចាស់ៗទៅ យកទៅវាយចោលក្រោមដើមសង្កែជានកកប់ភួក ចុះមនុស្សប្រុសកម្លាំងប្រុសហើយមនុស្សស្រី ជាន់កកប់និងអាភួកដីស្ទូងអូសដាក់និងគល់ស្វាយ ខ្ញុំទៅឃើញ ឃើញតែខ្មោចទេតែវាជាន់កប់នៅនោះឯង ដល់រួចឡើងពួកខ្ញុំនិយាយពីធ្វើការ ដល់ធ្វើការដូចថា ចុះបើប្រឹងថាងាប់ចោលតើ គេដកទៅណេះ២ ៣នាក់ គេដកទៅណោះ២ ៣នាក់មិនដឹងអ្នកណាងាប់រស់ទេ ប៉ុន្តែខ្ញុំគេឲ្យដកទៅធ្វើរោងឲ្យគេនៅ ភូមិបង្ហោះក្បាល គេហៅថាភូមិបង្ហោះក្បាល ឲ្យទៅធ្វើរោងនោះឲ្យទៅកាប់ឈើទៅ បត់ផ្តៅ កាប់ឬស្សីធ្វើរនាបទៅហើយរួចទៅក៏ ខ្ញុំវារាងកក់ក្តៅគ្រាន់ហើយកាលនោះ ចាស់ៗគេស្រលាញ់ខ្ញុំធ្វើការ គេប្រាប់ថាមិត្តសេនមិត្តឯងម៉ោងប្រហែលជា៩យប់ហើយ កំពុងតែហៅអរខ្ញុំថាដល់ហើយ ខ្ញុំនឹកឃើញថាដល់ហើយ មិត្តឯងមកជួបខ្ញុំកន្លែងខ្ញុំមួយភ្លែត គេឲ្យនារសារទៅហៅខ្ញុំក៏មក មិត្តឯងរស់សព្វថ្ងៃរស់របៀបម៉េច ខ្ញុំថាខ្ញុំរស់តាមអង្គការកំណត់អង្គការចាត់តាំងអង្គការធ្វើយ៉ាងណា អង្គការចាត់តាំងខ្ញុំយ៉ាងណាខ្ញុំធ្វើយ៉ាងនោះ មិត្តឯងល្អមែនមិត្តឯងរៀបខោអាវ ព្រឹកនេះរៀបខោអាវ ទៅធ្វើនេសាទស្រុកនៅទន្លេសាប ខ្ញុំថាបាទ ដេកអតលក់ទេយប់នោះដឹងតែគេកុហកអញហើយយកទៅវាយចោលទៀតហើយអញ នឹកក្នុងចិត្តដេកអត់លក់ទេព្រឹកឡើងគេថាមិត្តឯងរៀបខោអាវរួចនៅរួចហើយ អើបើរួចហើយទៅសំរោងហើយរយៈពេលពីបង្ហោះក្បាលណឹងទៅសំរោងណឹងមិនមែនយើងពីនេះទៅច្រុមុះភ្នំទេណា ប្រហែលពីនេះទៅព្រះដាក់ណោះ ដើរទៅអត់មានអីជិះទេគឺដើរ ដី២០ ៣០គីឡូណឹងគឺដើរ ដើរទៅដល់ ប៉ុន្តែយើងដើរជាមួយគេចឹងគេឃ្លានត្រង់ណាគេចូលស៊ីត្រង់ណាយើងចូលហូបត្រង់នោះនិងគេទៅ ហើយនិយាយពីហូបបាយជាមួយគេអូនអើយបានឆ្អែត បបរបានវាឆ្អែតទៅដល់នោះ ខ្ញុំដឹងថាខ្ញុំលែងងាប់ហើយខ្ញុំឃើញពួកស្រីៗប្រុសៗចាស់ក្មេងៗច្រើនគេថា ឯណាមិត្តណាដែល អង្គការនៅឃុំបាក់ជញ្ជៀនបញ្ជូនមកឲ្យធ្វើនេសាទស្រុកនោះ ថាខ្ញុំនេះឯងអ៊ុំ អឺមកខាងណេះមកក្មួយរៀបចំឥវ៉ាន់ យើងទៅនៅព្រៃកន្តួតទៅកាប់ព្រៃ ទៅធ្វើកន្តួតធ្វើព្រួល ទៅកាប់ព្រិចនៅព្រៃកន្តួតនោះដូចជាវា ទៅនោះដូចមានព្រលឹងព្រលះវារស់សុខសាន វាអត់មានភ័យមានព្រួយ ទៅកាប់ព្រួលនិងគេណឹងប្រហែលជា ២ខែ ៣ខែ ទម្រាំតែទឹកគេស្រក់ដល់រួដូវគេចុះមកហើយយើងដឹងព្រួលមកឲ្យគេ បានគេបញ្ជូនខ្ញុំមកទន្លេ បញ្ជូនមកនៅទន្លេនេះអូនអើយខ្ញុំមកមានអ្នកស្វាយរៀង មានអ្នកបូពា៌អីគ្រប់បែបយ៉ាង មកនៅច្របូកច្របល់គ្នាខ្ញុំនេះក៏ចេះតែជួយគ្នា គេមានក្រម៉ាស ខៀវ ក្រហម ខ្ញុំក៏មានអាក្រម៉ារសខ្មៅក៏ដូរគ្នាទៅ ខ្ញុំយកអានោះទៅគ្រវែងចោលទៅ វាឃើញអាក្រម៉ាខៀវ ក្រហមសណឹង វាដឹងថាអ្នកស្វាយរៀងវាយកវាយចោល និយាយពីមួយថ្ងៃៗវាដឹកពីដីរនាមមុខ៤នេះ យកមកសម្លាប់ចោលនៅនិងកោះស្រែ ពួយ មួយថ្ងៃរាប់សិនទូកមិនអស់ ថ្ងៃមួយវាដឹកមកវាចងរួចហើយ៨នាក់ បាននាំគ្នាលោតទឹក ទៅលោតទឹកម៉េចបើវាចងជាប់ហើយវាចែកទូកបាញ់ភូងៗៗ ៣ ៤ថ្ងៃក្រោយមកឃើញអណ្តែតទៅជាប់ព្រួលពួកខ្ញុំនោះ ខ្ញុំថាឡើងខ្លោចចិត្តនិយាយពីថាក្អែកនៅកោះស្រែពួយឡើងទន់អស់់ហើយដើមវាស៊ី វាចុះស៊ីមនុស្ស ហើយមកដល់គេរំដោះឆ្នាំ៧៩ ៧ មករា ៧៩ ខ្ញុំរហូតទៅដល់ខែ៤ ថ្ងៃ២៧ បានពួកដីរនាមនេះគេរំដោះយកមកបានរស់ទល់សព្វថ្ងៃទៅ វេទនាណាស់អូនអើយវេទនារកលេខដាក់គ្មានទេ។

ក៖ បាទអ៊ុំ ចុះម្តាយរបស់អ៊ុំមានឈ្មោះអ្វីដែរអ៊ុំ?

ខ៖ សឹុម អៃ។

ក៖ សឹុម អៃ?

ខ៖ បាទ។

ក៖ ចុះឪពុកវិញ?

ខ៖ សឹុម មូត។

ក៖ ឈ្មោះត្រកូលដូចគ្នា?

ខ៖ សិុន សឹុម។

ក៖ អរ ត្រកូលឪពុកអ៊ុំគឺ សឹុម សុិន?

ខ៖ បាទ។

ក៖ ចុះពួកគាត់ទាំងពីរណឹងមានស្រុកកំណើតនៅពោធិសាត់មែនអ៊ុំ?

ខ៖ នៅពោធិសាត់ ប៉ុន្តែឪពុកខ្ញុំគាត់ស្លាប់តាំងពីឆ្នាំ ៧៦ ខែ៧ អត់បាយ ស្លាប់និងអត់  
បាយ។

ក៖ នៅសម័យប៉ុល ពតណឹងមែនអ៊ុំ?

ខ៖ ក្នុងសម័យប៉ុល ពតណឹងឆ្នាំ៧៦ ហើម ហើមឡើង ចុះគាត់ទម្លាប់ហូបឆ្ងាញ់ ពិសារ ឆ្ងាញ់។

ក៖ ចុះគាត់ធ្វើទាហានគាត់ធ្វើតួនាទីអីដែរអ៊ុំ?

ខ៖ ប៉ាខ្ញុំស័ក្តិ៣ ។

ក៖ ចុះអ៊ុំអាចប្រាប់បន្តិចបានទេកាលណឹងធ្វើទាហាននឹងម៉េចដែរអ៊ុំ? ការបាញ់គ្នា ឬក៏ការជួបជាមួយសត្រូវណឹងម៉េចដែរចឹងណា?

ខ៖ អូ! ស្វិតស្វាញណាស់ក្មួយអើយកាលនោះ កាលដែលធ្វើសង្គ្រាមនៅសម័យលន់  
 នល់គឺវាយគ្នាខ្លាំងទាំងសងខាង ប៉ុនខ្ញុំថាទាហានលន់ នល់វាយខ្លាំងជាងខ្មែរក្រហម ប៉ុន្តែខ្មែរក្រហមវាប្រើលិទ្ធកុម្មុនិយ ថយមិនបានបានតែចូល តែទាហានលន់ នល់អាចមានរត់អាចមានអីតែបើថាទាហានអ្នកណាថយបាញ់ចោលអ្នកណាចូលអត់ទេ ខ្មែរក្រហមនិយាយប្រាប់ខ្ញុំចឹង ហើយខ្ញុំតែងទៅវាយនិងគេកំប៉ិចកំប៉ុកតាមនោះវាចឹងមែនខ្ញុំបានរួចខ្លួនកើតជាមនុស្សមកនៅ ខែ៤ ឆ្នាំ៧៩ ខែ៤ ថ្ងៃ២៧ រួចខ្លួនតាំងពីណឹងមក។

ក៖ ចុះឪពុករបស់អ៊ុំធ្លាប់ប្រាប់អ្វីខ្លះដែរមកកាន់អ៊ុំទាក់ទងនិងសម័យមុន អ៊ុំចាំអ្វីខ្លះដែរអ្វីដែលគាត់ប្រាប់អ៊ុំ?

ខ៖ គាត់ដូចនិយាយពីដើមចឹងដោយសារគាត់និយាយតាំងពីរឿងអូនអើយ ឥស្សរៈធ្វើបាបប៉ាយ៉ាងនេះយ៉ាងនោះចាប់ប៉ា ក្របួចករអាវទៅក្រោយរុញសួរយកកាំភ្លើងភ្ជង់ថា ពួកចោរឥស្សរៈសួរថាផ្ទះណាដែលមានកូនក្រមុំស្អាតហើយផ្ទះណាដែលអ្នកមានគឺគេធ្វើបាបគាត់តែប៉ុណ្ណឹងទេ មិនមានធ្វើបានដោយបង្អត់បាយដូចប៉ុល ពតទេ បើប៉ុល ពតនេះធ្វើការសម្លាប់មនុស្ស អាករហើយនិង វះយកប្រម៉ាត់ទាំងរស់។

ក៖ វាយនិងដងចប់អីទៀតមែនទេអ៊ុំ?

ខ៖ វាយនិងត្បួងចប និងគល់ឈើត្បូងចប់និងវាថាវាយទៅចុះ មានអាវះ វះយកប្រម៉ាត់ទាំងរស់ ហើយយកថ្លើមមកស៊ីទៀត។

ក៖ សម័យណឹងអត់ដែលបាញ់សម្លាប់ទេអ៊ុំ?

ខ៖ អត់មានបាញ់ទេ ប្រើតែដំបង កាំបិត ពូថៅ គល់ឬស្សី អត់មានបាញ់ទេ បើយើងរត់យើងអីអាណឹងអាចបាញ់ ដូចខ្ញុំនិយាយថាវាដឹកពីដីរនាមមកសម្លាប់នៅកោះស្រែពួយ នាំគ្នាលោតទឹកវាបាញ់ បើថាទៅដល់កន្លែងហើយគឺវាអត់មានបាញ់ចោលភូង១ ភូង២អីអត់ទេ ចុះមនុស្សវាចងជាប់ វាយតែមួយខ្នងពូថៅ មួយខ្នងពូថៅ កាំបិតវាទំងន់មួយគីឡូផ្លែកាំបិតវា កាប់តែមួយកំាបិតៗ ស្រីៗវារំលោភអស់ចិត្ត អត់ចង់វាមីណាស្អាតៗបានវាសម្លាប់ក្រោយ សាហាវឃោរឃៅណាស់រកលេខដាក់គ្មានទេ បានខ្ញុំថាប៉ុល ពតធ្វើនេះគឺអស្ចារ្យរកលេខដាក់ឲ្យមិនមានទេលោកអើយ ដល់តាំងពីជីតាខ្ញុំទៅដល់ឪពុកខ្ញុំមកមិនដែលមានរឿងអីនិយាយសាហាវដល់ប៉ុណ្ណេះ ទើបមកដល់ខ្លួនខ្ញុំផ្ទាល់បានដឹងថាសាហាវណាស់ សាហាវរកស្អីប្រៀបគ្មាន ខ្ញុំឈឺចុកចាប់ណាស់មួយជីវិតនេះខ្ញុំខ្ញុំអត់ភ្លេចទេ សូម្បីគេថាអរសម័យរដ្ឋកម្ជុជាសម័យអីឯណា វាពិបាកមែនតែមកដល់សព្វថ្ងៃគឺវាស្រួល អ្នកណាថា រាជរដ្ឋាភិបាលសព្វថ្ងៃយួនអីម៉េចក៏ថាចុះ សូម្បីតែអ្នកឯងស្អីក៏ដោយឲ្យតែមករំដោះខ្ញុំចេញពីអាពតគឺខ្ញុំគោរពអ្នកនោះទាំងអស់ ខ្ញុំអត់ភ្លេចគុណគេទេមួយជីវិតនេះ ក្មួយខ្ញុំអត់ភ្លេចគុណគេទេ។

ក៖ បាទអ៊ុំ ចុះអ៊ុំនៅចាំជីដូនជីតាខាងម្តាយបានទេអ៊ុំ?

ខ៖ អត់ទេ ម្តាយខ្ញុំកំព្រារដែរ។

ក៖ ចុះខាងឪពុកវិញមានចាំទេ?

ខ៖ ខាងឪពុក ក៏ខ្ញុំនៅតូចៗដែរកាលនោះអត់សូវចាំទេ។

ក៖ ចុះកាលណឹងពីមុនធ្វើទាហានណឹងមានហាត់មានអីទេអ៊ុំ?

ខ៖ ខ្ញុំហាត់នៅស្វាយគេឲ្យមករៀន៣ខែ ។

ក៖ អ៊ុំអាចប្រាប់តិចបានទេថាការហាត់ណឹងម៉េចដែរអ៊ុំ?

ខ៖ មានបានហាត់បាន៣ខែឯណាឯណោះគេវាយខ្លាំងទៅ ហាត់បានតែ១ខែកន្លះ។

ក៖ ក៏បកទៅជួយណោះ?

ខ៖ ហើយបើនិយាយហាត់បន្ទាយវិញ ស៊ីនោះវានៅគ្រាន់ជាងប៉ុល ពត ១រយដង ១ពាន់ដង ១ម៉ឺនដងនោះ ស្លរម្ជូរត្រីប្រឡាក់មែន ស្លរម្ជូរត្រកូួនមែនប៉ុន្តែយើងស៊ីឆ្អែត យើងស៊ីឆ្អែតយើងមានសិទ្ធ យើងឃ្លានពេលណាយើងទៅរកស៊ីពេលនោះ បើប៉ុល ពតអត់ទេ អ្នកឯងមួយថ្ងៃតែ៣វែកនេះ អ្នកឯងឆ្អែតក៏ដោយម៉ែអ្នកឯងងាប់ក៏ដោយ ខ្ញុំឪពុកខ្ញុំគាត់ គាត់ឈឺធ្ងន់ណា ឈ្មោះមិត្តសាយ មិត្តសាយគេ ម្ចាស់គេមកប្រាប់ថាមិត្តឯងទៅសុំមេកងទៅឪមិត្តឯងឈឺធ្ងន់ដល់ហើយ ខ្ញុំទៅសុំគេ គេថាមិត្តឯងទៅណឹងមិត្តឯងពេទ្យហា ពេទ្យគេមានហើយមិត្តឯងមិនបាច់ទៅទេ មិត្តឯងទៅក៏ឪមិត្តឯងមិនរស់ដែរបើពេទ្យមើលមិនរស់ហើយនោះ មិត្តឯងនៅនេះមិនចំណេញការងារអង្គការជាងហាស អូ ខ្ញុំដេកយំដល់ព្រឹក ស្អែកឡើង ២ ៣ថ្ងៃក្រោយឡើង ម៉ាក់ខ្ញុំផ្តាំតាមគេមកថាប៉ាហ្អែងខូចហើយកូន ខ្ញុំថាហួសចិត្តខ្ញុំ មានអាស៊ីបបរ ស៊ីបាយអាល័យតែផឹកទឹករត់ទៅផឹកទឹក ប្រហែលជា១គីឡូអត់មានទឹកផឹក ខ្ញុំទៅនោះក៏ស្រែកខ្លាំងពេកវែកៗទឹកស្រះទៅក៏  
អោនផឹកទៅដោយឈ្លើងមកដល់នេះ សុទ្ធចិត្តហាមាត់ឲ្យឈ្លើងវាប៉ើកៗឲ្យឈ្លើងចេញទៅវិញ ជូតចេញទៅដោយកូនឈ្លើងប៉ុនចង្កឹះ អូ វេទនាណាស់លោកអើយ វេទនារកទីបំផុតគ្មានទេ។

ក៖ បាទអ៊ុំ ចុះអ៊ុំមានបងប្អូនណា ឬក៏សាច់ញាតិដែលរស់នៅក្រៅប្រទេសអត់ទេអ៊ុំ?

ខ៖ មានម្តាយមីងមួយប៉ុន្តែគាត់ចាស់ហើយអាយុ៧០ហើយមិនដឹងជាយ៉ាងណាយ៉ាងណីទៅហើយ។

ក៖ គាត់នៅប្រទេសណាដែរអ៊ុំ?

ខ៖ នៅអាមេរិក ប្អូនពៅប៉ាខ្ញុំនោះ។

ក៖ ចុះអ៊ុំមានមិត្តភិក្តដែលស្និតស្នាលធំធាត់មកជាមួយគ្នា ឬក៏ហាត់ទាហានជាមួយគ្នាអីដល់សព្វថ្ងៃមានទេអ៊ុំ?

ខ៖ មានម្នាក់នៅនេះ ប៉ុន្តែសព្វថ្ងៃគេទៅនៅបន្ទាយស្រីនោះ។

ក៖ ឈ្មោះអ្វីដែរអ៊ុំ?

ខ៖ ឈ្មោះវណ្ណា។

ក៖ ចុះអ៊ុំមានអនុស្សាវរីយ៍អ្វីដែរជាមួយពូវណ្ណាណឹង?

ខ៖ ទាហានមកពីពោធិសាត់ទាំងអស់គ្នាដល់មកហាត់នៅនេះ ដល់ឡានគេតម្រាប២ៗជួរ ដល់ពេលយើងចេញទៅវិញ ឡានមួយទៅខាងណេះ ឡានមកខាងណេះ ឡានមួយទៅខាងណេះ ឡានមកខាងណេះ ទៅជិះឡានខុសគ្នា និងឃើញថាឡានខ្សែជាមួយគ្នាហើយតែជិះឡានខុសគ្នា វាមកសៀមរាបខ្ញុំទៅពោធិសាត់វិញ ហើយដល់ពេលស្រុកគេចឹងមក មកជួបគ្នានៅនេះបាននឹកឃើញថាចុម អានេះនៅនេះតើ។

ក៖ ជួបគ្នាវិញ?

ខ៖ បាទ ជួបគ្នាវិញចាស់ៗដូចគ្នាអស់ទៅហើយ។

ក៖ អ៊ុំមកនៅនេះអស់ប៉ុន្មានឆ្នាំហើយអ៊ុំ?

ខ៖ ខ្ញុំមកនៅនេះតាំងពី៧៩ ខែ៤ ថ្ងៃទី២៧មកម្លេ៉ះ។

ក៖ តាំងពីបែកមក មកនៅនេះបណ្តាយ?

ខ៖ បាទ បាទ។

ក៖ បាទអ៊ុំ ចឹងតាំងពីបែកមកដល់ពេលនេះអ៊ុំប្រកបការងារអ្វីខ្លះដែរអ៊ុំដើម្បីចិញ្ចឹមអ៊ុំ?

ខ៖ ចូលមកនៅដំបូងនោះដែលវាគ្មានមុខបបរអីដូចថាវាគ្មានអីតោង អីប៉ះសោះណា ធ្វើទាហានជាមួយគេ ប្រាក់ខែ ខែណាក៏មានខែណាក៏អត់ទៅចេះតែនៅនិងគេទៅ រហូតមកដល់បានប្រាក់ខែ៣ម៉ឺន ២ពាន់ ៣ម៉ឺន ២ពាន់កាត់មួយខែអស់៤ពាន់ ឬក៏២ពាន់អីទៀតនៅសល់តែ២ម៉ឹនជាងទេ ហើយដល់មេគាត់នឹកអាណិតខ្ញុំទៅគាត់ថា ហ្អែងនៅផ្ទះទៅរកស៊ីទៅ ឈ្មោះបើកប្រាក់ខែទៅ ខែណាអញបើកអញយកទៅ ខែណាហ្អែងបានបើកខ្លះក៏បើកទៅ គេឲ្យនៅផ្ទះក៏នៅរហូតទៅ គាត់អាណិតខ្ញុំគាត់ឃើញខ្ញុំក្រលំបាកជាងគេ។

ក៖ បាទអ៊ុំ ចុះភិរយារបស់អ៊ុំឈ្មោះអ្វីដែរអ៊ុំ?

ខ៖ ឈ្មោះអ៊ុច គង់ណឹងឯង។

ក៖ ចុះអ៊ុំបានរៀបអាពាហ៍ពិពាហ៍ជាមួយគ្នាណឹងនៅឆ្នាំណាដែរអ៊ុំ?

ខ៖ អត់ទេខ្ញុំបានគាត់នេះក្រោយទេ បានប្រពន្ធមុននោះគេបែកបាក់គ្នាទៅខ្ញុំទើបបានគាត់ក្រោយទេ។

ក៖ បាទនៅឆ្នាំណាដែរអ៊ុំចឹង?

ខ៖ បាននៅឆ្នាំ២០១៣ ២០០៣ បានគាត់បានយាយនៅឆ្នាំ២០០៣។

ក៖ ចុះអ៊ុំម៉េចបានកាលណឹងស្គាល់គ្នាជាមួយគាត់ដែរអ៊ុំ?

ខ៖ ខ្ញុំមកនៅនេះ គាត់មកនៅនេះដែរទៅស្គាល់គ្នាទៅ។

ក៖ ចុះមកដល់សព្វថ្ងៃនេះអ៊ុំចេះអាននិងចេះអក្សរខ្មែរទេចឹង?

ខ៖ ចេះ។

ក៖ ចុះកាលដែលអ៊ុំរៀនដល់ថ្នាក់ទី៨កាលសម័យមុនណឹងអ៊ុំ គេមានរៀនភាសាបារាំងអីទេអ៊ុំ?

ខ៖ ភាសាបារាំរៀនបានតិចណាស់ បានតិចមែនទែនដល់ បន្តិចណាស់គេកាលនោះគេបិទភាសាបារាំងអត់ឲ្យរៀន កាលខ្ញុំរៀននោះដល់ពេល វគ្គដល់ពេលខ្ញុំរៀនបារាំងហើយគេថាគេអត់ឲ្យគេឈប់ឲ្យរៀនបារាំង ឈប់ឲ្យរៀនកាលនោះឈប់ឲ្យរៀន ប្រហែលឆ្នាំ៧១ ឆ្នាំ៧១ ៧២ហើយគេឈប់ឲ្យរៀនបារាំងហើយកាលនោះ។

ក៖ ចឹងអ៊ុំអាចប្រាប់បន្តិចបានទេថាក្នុងជីវិតរបស់អ៊ុំពេលណាដែលជាពេលវេលាដែលអ៊ុំគិតថាអ៊ុំពិបាកបំផុតម៉ងណាអ៊ុំ? មានតែសម័យប៉ុល ពតទេមែន?

ខ៖ មានតែសម័យប៉ុល ពតមួយគត់ដែលខ្ញុំពិបាករកអីមកប្រៀបគ្មាន បាយមិនដែលមានឆ្អែតមិនដែលមានហូប ហូបតែបបរ ម្យ៉ាងទៀតវាបែកចែកទៅខាងឪពុក ខាង  
ម្តាយ ខាងប្អូន ហើយខ្ញុំនៅផ្សេង ប្អូនខ្ញុំនៅផ្សេង ឪពុកខ្ញុំនៅផ្សេងគឺថាវ័យទាំងអស់គឺនៅផ្សេងគ្នាទាំងអស់ វ័យចាស់ៗ នៅខាងភ្ជួរទៅ យាយខាងមីងៗនៅខាងស្ទូងទៅ ហើយកូនក្មេងអាយុ១០ឆ្នាំ ១១ឆ្នាំ ១២ឆ្នាំនៅកុមារទៅ ខ្ញុំវ័យ២០នេះទៅកងចល័តទៅគឺអត់មានជុំគ្នាទេ ១ខែ ១ឆ្នាំជួបគ្នាបានម្តងអីនេះថាអរណាស់ វេទនាណាស់ជំនាន់ប៉ុល ពត ខ្ញុំថារកអីប្រៀបគ្មានទេ។

ក៖ បាទអ៊ុំ ចុះពេលវេលាណាដែលអ៊ុំគិតថាអ៊ុំសប្បាយចិត្តជាងគេបំផុតដែរអ៊ុំ?

ខ៖ ពេលវេលាដែលខ្ញុំសប្បាយចិត្តបំផុត ពេលដែលស្រុកផុតសង្គ្រាមមានសន្តិភាពគឺ  
ចឹងខ្ញុំសប្បាយណស់ទោះបីខ្ញុំក្រ ដូចរាល់ថ្ងៃវាមិនមានជាងគេក៏វាមិនក្រជាងគេដែរ គឺខ្ញុំសប្បាយណាស់រាល់ថ្ងៃ ហើយខ្ញុំរកពីរនាក់យាយនេះហើយនិងកូនពៅមួយ នៅធ្វើការស្រែកថាពិបាកអីទៀតកូន បើកូនពៅគេធ្វើការមួយខែប៉ុន្មានរយខ្ញុំមិនដែលសួរកូនមួយខែគេដឹងតែឲ្យយាយតា ១០០ ១០០ណឹងហូបគ្រប់ហើយ ខ្ញុំអត់ខ្វះទេ ហូបគ្រប់ហើយ ហើយខ្ញុំសប្បាយខ្ញុំងាប់បិទភ្នែកជិត។

ក៖ ចុះកាលពីនៅក្មេងអ៊ុំធ្លាប់មានក្តីស្រម៉ៃថាធំឡើងចង់ធ្វើអ្វីទេអ៊ុំ?

ខ៖ ខ្ញុំពីនៅក្មេងមិញខ្ញុំចិត្តខ្ញុំប្រាថ្នាចំណាប់ដែរ ខ្ញុំថាខ្ញុំខំរៀនធ្វើយ៉ាងម៉េចឲ្យខ្ញុំបានធ្វើធំនិងគេ បានជាទាហានស័ក្តិ៥អីចឹងទៅ តែវាអត់ដូចបំណង។

ក៖ ដោយសារមានសង្គ្រាមច្រើន។

ខ៖ ដោយសារមានសង្គ្រាមច្រើនពេក។

ក៖ បាទអ៊ុំចឹងទាកទងជាមួយចំណង់ចំណូលចិត្តអ៊ុំម្តង តាំងពីក្មេងមកដល់សព្វថ្ងៃនេះម្ហូបណាដែលអ៊ុំចូលចិត្តហូបជាងគេដែរ? ពិសេសជាងគេសម្រាប់អ៊ុំណា?

ខ៖ ខ្ញុំបើរឿម្ហូបវិញ ខ្ញុំបើពីក្មេងសូម្បីតែស្លរម្ជូរត្រកូនក៏ខ្ញុំថាឆ្ងាញ់ណាស់ដែរ ហើយពេលដែលខ្ញុំថាស្លរម្ជូរក៏ឆ្ងាញ់ណាស់ដែរណឹងអាពតចូល ហើយឲ្យខ្ញុំទៅឆ្ងាញ់ត្រង់ណា យើងគិតមើលយើងអត់មានសិទិ្ធធ្វើអីទាំងអស់ អ្នកឯងហ៊ានតែបេះត្រកួន រើសត្រីបានយកទៅស្លរមួយកូនការម៉ែល ឬមួយកូនកំប៉ុងអីមកដល់វាត្រូវទាត់ចោលទាត់ចោល វាត្រូវគ្រវែងចូលគ្រវែងចោល វាត្រូវយកទៅស៊ីខ្លួនវាយកទៅស៊ីខ្លួនវា ឲ្យយើងគិតម៉េច បានវ័យអ្វីដែលខ្ញុំថាឆ្ងាញ់នោះគឺវ័យប៉ុល ពតនោះឯង គឺវ័យប៉ុល ពតនោះឯងគឺអត់មានបានថាឆ្ងាញ់អីនិងគេទេ ហើយសព្វថ្ងៃមកដល់ ស្រុកគេយើងសព្វថ្ងៃនេះ មួយថ្ងៃនោះឲ្យប្រពន្ធទិញសាច់គោនិងផ្កាខាត់ណាយកមកឆារឲ្យស៊ី ឲ្យហូប ឃ្លានចំណាប់ឲ្យប្រពន្ធឆារមិនទាន់ឆ្អិនផងវាបាត់ឃ្លាន ទុកចោលអត់មានហូបមួយម៉ាត់ទេ។

ក៖ បាទអ៊ុំ ចុះអ៊ុំជាអ្នកចម្រៀងមែនអ៊ុំកាលពីលើមុន?

ខ៖ បាទ អ្នកចម្រៀងតាមអកកេសយើងធម្មតាទេ មិនមែនអ្នកចម្រៀងអាជីពទេ។

ក៖ បាទ ចុះអ៊ុំចូលចិត្តស្តាប់តារាចម្រៀងណាដែរអ៊ុំកាលពីសង្គមៗណឹងណា?

ខ៖ បើិនិយាយរួមទៅបទតាំងពីឆ្នាំ៧៥ទៅដល់ឆ្នាំ៦០ ខ្ញុំចូលចិត្តទាំងអស់។

ក៖ តារាចម្រៀងណាដែលអ៊ុំចូលចិត្តជាងគេដែរអ៊ុំ?

ខ៖ ចូលចិត្តជាងគេគឺខ្ញុំចូលចិត្ត ខ្ញុំចូលចិត្តជាងគេគឺស៊ិន ស៊ីសាមុត សុះ ម៉ាត់ អឹុង យ៉េង អឹុង ណារី អ្នកមីងប៉ែន រ៉ន និងអ្នកនាងរស់ សេរីសុទ្ធា។

ក៖ ចុះកាលពីនៅក្មេងនៅកម្លោះណឹងណា ធ្វើបានដើរលេងតាមវត្តតាមអីជាមួយមិត្តភិក្តទេអ៊ុំ? អ៊ុំធ្លាប់បានលេងល្បែងប្រជាប្រិយអ្វីខ្លះដែរ?

ខ៖ ខ្ញុំអត់មានចំណូល អត់មានចូលចិត្តអាលេង ខ្ញុំវាអត់ចេះលេងនិងគេ លេងទាញ អឺបើទៅទាញព្រាត់តាមភូមិតាមអីមាន តែឲ្យទៅលេងលោតអន្ទាកលោតអីអត់ចេះលេងទេ បើថាលេងទាញព្រាត់អីនៅស្រុកខ្ញុំគេលេងចូលឆ្នាំអញ្ចេះគេលេងមុនកន្លះខែទម្រាំដល់ចូលឆ្នាំ ហើយចេញពីចូលឆ្នាំហើយ៥ថ្ងៃ ទៅ១០ថ្ងៃទៀត។

ក៖ ចឹងចង់មួយខែបាត់ហើយ?

ខ៖ បាទ សប្បាយណាស់ភូមិខ្ញុំ លេងអង្គុញទៅ ទាញ់ព្រាត់ទៅ មានចាស់ៗគេផឹកទឹកត្នោតជូរទៅ កំប្លែងលេងឲ្យសប្បាយឲ្យយើងរាំក្រោមដើមស្វាយទៅ វាយស្គរ មានតែស្គរមួយ ទ្រមួយណឹង អូ! ។

ក៖ ឡូយណាស់៊

ខ៖ ណឹងហើយខ្ញុំអ្នកច្រៀង។

ក៖ បាទអ៊ុំ ចឹងមកដល់ចុងបញ្ចប់នេះតើអ៊ុំមានអ្វីចង់ផ្តាំផ្ញើ ឬក៏ទូន្មានមកកាន់កូនចៅជំនាន់ក្រោយរបស់អ៊ុំទេ? ថាតើពួកគេគួរតែរស់នៅជាមនុស្សបែបណា ឬក៏ធ្វើជាមនុស្សបែបណាក្នុងសង្គមដែរអ៊ុំ?

ខ៖ ខ្ញុំបើនិយាយពីរឿងកូនចៅខ្ញុំណែនាំ ក្មេងសព្វថ្ងៃយើងណែនាំគេមិនសូវស្តាប់ទេតែខ្ញុំសុំចិត្តថាអញ្ចេះថាឲ្យស្តាប់ម៉ែ ស្តាប់ឪ កុំដើរមានពួកម៉ាក ពួកម៉ាកចោរគឺចោរពួកម៉ាកយ៉ាងណាគឺយ៉ាងនោះ ដើរជាមួយមនុស្សល្អល្អ ដើរជាមួយមនុស្សអាក្រក់អាក្រក់ បើជំនាន់ម៉ែជំនាន់ឪវិញអត់មានចឹងទេ ឪថាយ៉ាងណាគឺយ៉ាងនោះហើយកូនចៅធ្វើយ៉ាងម៉េចឲ្យបានដូចចាស់ដែលសម័យខ្ញុំជំនាន់ដែលខ្ញំនេះ៦០ជាងទេមិនទាន់ដល់១០០ទេ បើសម័យ១០០ទៀតនោះខ្ញុំដើរតាមលោកតាៗដែលអាយុ១០០នោះខ្ញុំដើរតាម មកដល់សម័យនេះវាមានគ្រឿងញៀន វាមានអីគួរកុំប្រព្រឹត្តវាឲ្យសោះ សុទ្ធតែសម្លាប់ខ្លួនឯង សម្លាប់ម្តាយគ្មានញញើតដៃទេអាល្បែងអស់នេះ អាថ្នាំញៀនអាថ្នាំអីនេះ កុំប្រព្រឹត្តវា ឲ្យស្តាប់ម្តាយស្តាប់ឪពុកទៅល្អជាងកូនចៅ។

ក៖ បាទចឹងខ្ញុំសូមអរគុណដល់អ៊ុំដែលបានចំណាយលពេលវេលាសម្ភាសន៍ជាមួយខ្ញុំអ៊ុំណា ចឹងខ្ញុំសូមជូនពរឲ្យអ៊ុំមានសុខភាពល្អ មានសំណាងល្អ និងមានសុភមង្គលក្នុងក្រុមគ្រួសារអ៊ុំណា។